બુલિયન બજારમાં તેજી આવવાને લીધે એશિયન બજારમાં ફિઝિકલ ઘરાકી શોષાઇ ગઇ છે. અલબત્ત ચીનમાં નવું વર્ષ હવે ટૂંકમાં આવનાર હોવાથી સોનાની માગમાં થોડો વધારો થાય એવી શક્યતા અભ્યાસુઓએ બતાવી હતી. દરમિયાન આજે ન્યૂ યોર્કમાં સોનાનો ભાવ ઔંસ દીઠ 1332 ડૉલરની સપ્ટેમ્બર 2017 પછીની ટોચની સપાટી પર પહોંચ્યું હતું. અમેરિકી ડૉલરનું મૂલ્ય ચલણ બજારમાં ઘટયું હતું. તેના કારણે સતત ચોથા અઠવાડિયામાં સોનાના ભાવમાં સુધારો જોવા મળ્યો છે. ચીનમાં નવા વર્ષની ખરીદી હવે ખૂલવાની ધારણા છે. તેના લીધે પ્રીમિયમથી સોનું વેંચાય છે. ચીનમાં ગયા અઠવાડિયામાં 6થી 7 ડૉલરનું પ્રીમિયમ ઔંસ દીઠ હતું હવે તે 8 ડૉલર સુધી થઇ ગયું છે. ફેબ્રુઆરીના મધ્યભાગથી ચીનમાં નવું વર્ષ શરૂ થશે. બીજી તરફ ભારતમાં માગ નહીં હોવાને લીધે 2 ડૉલરનું ડિસ્કાઉન્ટ સોના પર ચાલી રહ્યું છે.